Universala dekuma klasifiko

Universala dekuma klasifiko (UDK) estas internacia universala sistemo por hierarkie klasifiki ĉiujn specojn de dokumentoj, kiuj rilatas la homan sciadon, per dekumaj indeksoj. Paul Otlet kaj Nobel-premiito Henri La Fontaine adaptis ĝin el la Dekuma klasifiko de Melvil Dewey. La UDK unue eldoniĝis (france) inter 1904 kaj 1907. Poste, ĝi estis multe reviziita kaj evoluigita. Ĝia strukturo ebligas facile enordigi novajn evoluaĵojn kaj novajn kampojn de scio. La ciferoj estas sendependaj de difinita lingvo aŭ skribado. Ĝi konsistas el numeraloj kaj komunaj signoj. La UDK estas tutmonda kaj estas eldonita tute aŭ parte en 23 lingvoj.

En 2013 resumo de UDK estis esperantigita.

 Strukturo 
0 Ĝeneralaĵoj
1 Filozofio
2 Religioj
3 Sociologio
4 (nun libera)
5 Matematiko. Natursciencoj.
6 Aplikataj sciencoj. Medicino. Tekniko.
7 Arto. Aplikata arto. Arĥitekturo. Fotografio. Muziko. Amuzo. Sportoj.
8 Lingvistiko. Filologio. Literaturo.
9 Geografio. Biografioj. Historio.

Ĉiu klaso per aliaj ciferoj dividiĝas je subklasoj:

8 Lingvistiko. Filologio. Literaturo.
80 Lingvistiko. Filologio
800.89 Artefaritaj lingvoj.
800.892 Esperanto.

669.245=089 Literaturo pri alojoj de nikelo en Esperanto

La detalan supervidon pri la numerado UDK eldonas la internacia organizo FID.

 Vidu ankaŭ 
 Dekuma nombrosistemo

 Referenco 

 Bibliografio 
 Uniwersalna klasyfikacja dziesiętna. UDC-P022, Wydanie skrócone dla bieżącej bibliografii narodowej i bibliotek publicznych, Biblioteka Narodowa, Warszawa 1997, s. 420, ISBN 83-7009-227-6

 Eksteraj ligiloj 

 Esperanto-versio de UDK
 Udk-biblioteko en Vikilibroj
 UDC Consortium
 Esperantlingva UDK-listo de la biblioteko de Flandra Esperanto-Ligo

Kategorio:Klasifikaj sistemoj
Kategorio:Normigo